Nog nie heeltemal reg nie, maar die Bulls beur boontoeTravis Ismaiel, met Hanro Liebenberg en Jan Serfontein byderhand, se lopie word gestuit. (Foto: GB Jordaan) Die Bulls het Saterdagaand, in slegs hulle tweede wedstryd op Loftus, ook op dié veld hul tweede Superoorwinning van die seisoen behaal toe hulle die Jaguares 26-13 geklop het. Hulle vorige sege was in die eerste kragmeting teen die Sunwolves. Met dié oorwinning het die Bulls na die tweede plek in Afrika se afdeling een bo die Cheetahs ingeskuif. Dit was nog ver van volmaak af en was in die geheel ŉ ietwat slordige wedstryd weens die effense nat veld wat hanteerwerk bemoeilik het. Maar die Bulls het eintlik in al die blokkies regmerkies verdien. Hulle het, veral in die eerste helfte, heelwat gehardloop en ook dikwels gevaarlik gelyk. Die gladde aansluiting tussen spelers was beter, maar nog nie reg nie, maar dis ŉ groot voorwaartse stap. Die Bulls se lynstaanwerk was goed, hulle het by die afbeekpunte, weer eens veral voor rustyd, die Jaguares groot probleme besorg en heelwat strafskoppe afgedwing. Die skrums, ŉ gewaande swakpunt, was Saterdagaand ŉ sterkpunt. Trevor Nyakane, met uitstekende skrumwerk aan albei kante van die skrum, die meeste duikslae en talle omkeerballe is as speler van die wedstryd aangewys. Hy was pure Bok. Handré Pollard het sy beste wedstryd die seisoen gespeel en ook goed pale toe geskop. (Foto: GB Jordaan) Agterlangs het Handré Pollard nog ŉ stappie na sy beste gegee en met ses uit ses skoppe pale toe geslaag. Hy het sy spel goed afgewissel en ŉ paar keer sy pad probeer deurforseer om sy senters teen die opskietverdediging van die Jaguares te beskerm. En waar was Jesse Kriel die afgelope tyd? Op heelagter was hy vlymskerp en het hy met twee lang lopies vorendag gekom, en op senter het hy een keer die lyn gesny. Nou is dit vir die Bulls die uitdaging om hul geleenthede meer dikwels in punte te omskep. Puntemakers – Bulls (13) 26: Drieë: Travis Ismaiel, Lood de Jager. Doelskoppe: Handré Pollard 2. Strafdoele: Pollard 4. Jaguares (3) 13: Drie: Gonzalo Bertranau. Doelskop: Santiago Gonzalez Iglesias. Strafdoele: Gonzalez Iglesias.